**Margith Hansen (1904-1992)**

Margith var den eldste datteren til Mathilde og Ole Hansen og bodde på Gamletangen, eller Tonga som det ble kalt, hele sitt liv. I mange familier på den tid var det vanlig at minst ett av barna, gjerne den eldste datteren, ble boende hjemme hos foreldrene, ugifte og ubetalte, nærmest for å sikre dem pleie i alderdommen. Denne tankegangen kan ha vært tilfelle for Margith også og hun giftet seg aldri. I hvert fall ble det slik. Hun passet huset, stelte hagen og tok seg av husdyrene så lenge de holdt slike på Tonga. I yngre år hadde hun forskjellige jobber.

Selv om hun ikke hadde egne avkom ble det til at hun arbeidet med omsorg for barn i nærmere to tiår på slutten av yrkeskarrieren. Barneparken i Berghusskogen hadde vært i drift i fire år da Margith begynte der i 1954. Behovet for skikkelig husrom for barnehagebarna førte til at det i 1957 ble bygget skikkelige lokaler ved lekeplassen nedenfor Lundsgate. Margith ble med på flyttelasset og ble der kollega med Inger Johanne Brufladt. I 1972 gikk hun av for aldersgrensen. Kanskje skyldtes det hennes oppvekst i en stor søskenflokk, men Margith ble uansett sterkt hyllet for sin innsats for barna og familiene. *«Alle ungene blir glad i henne , og det er ikke til å undres over når en ser den kjærligheten og omsorgen hun omgir seg med overfor ungene og den kontakten hun greier å få med hver enkelt av dem»* er ett av utsagnene om Margith.

Margith bodde i barndomshjemmet på Tonga hele livet. Det gjorde også søsteren Valborg.